ગુરૂદેવનાં વચનામૃતથી મૃતઃપાય થયેલી ॐઋષિની જીંદગીમાં ફરી એકવાર પ્રાણસંચાર થયો. ગુરૂદેવે પ્રદાન કરેલ મંત્રની અવિરત સાધના અને ઉપાસનાથી ॐઋષિએ પોતાના ભીતર છુપાયેલી આત્મશક્તિને ઢંઢોળીને જાગ્રત કરી દીધી! અમદાવાદમાં તેમણે ગ્રેજ્યુએશન પૂર્ણ કર્યુ, એટલું જ નહીં ॐઋષિએ અનન્ય મનોબળ અને વિલક્ષણ બુદ્ધિપ્રતિભાનાં જોરે આઇ.એ.એસ.ની પ્રિલિમિનરી એક્ઝામ પણ પાસ કરી. જો ॐઋષિ ઇચ્છત તો આઇ.એ.એસ. બનીને ઊંચી પોસ્ટ અને દબદબો મેળવી શકત પરંતુ ગુરૂદેવનાં સાંનિધ્યમાં રહીને નિરંતર સત્સંગ-જ્ઞાનોપદેશ ગ્રહણ કરતાં કરતાં ॐઋષિ આત્મમંથન દ્ધારા એ નિષ્કર્ષ પર પહોંચ્યા કે, પરમાત્માએ તેમને કંઇક અલગ જ જીવનકાર્ય કરવા માટે આ પૃથ્વી પર મોકલ્યાં છે. વ્યક્તિગત સ્વાર્થને વિસારી દઇ તેઓ વિસ્તૃત રૂપે સામાન્યજનોની, સમાજની, દુઃખીજનોની સેવા અને મદદ કરવામાં પોતાનું જીવન ન્યૌછાવર કરે એવી જગતનિયંતાની ઇચ્છા છે, ને એમના આ નિષ્કર્ષને માં પદ્માવતી દેવીએ ‘જનસેવા માટે જીવન સમર્પી દે’ એવી આજ્ઞા સાથે દ્રઢીભૂત કર્યો.